钦定古今图书集成/理学汇编/学行典/第106卷 > 朱子全书 > 《谕诸职事》
## 钦定古今图书集成/理学汇编/学行典/第106卷 > 朱子全书 > 《谕诸职事》

尝谓“学校之政，不患法制之不立，而患理义之不足
以悦其心。”夫理义不足以悦其心，而区区于法制之
末以防之，是犹决湍水注之千仞之壑，而徐翳萧苇
以捍其冲流也，亦必不胜矣。诸生蒙被教养之日久
矣，而行谊不能有以信于人，岂专法制之不善哉？亦
诸君子未尝以礼义教告之也。夫教告之而不从，则
学者之罪苟为未尝有以开导教率之，则彼亦何所
趋而兴于行哉？故今增修讲问之法，诸君子其专心
致思，务有以渐摩之，无牵于章句，无滞于旧闻，要使
之知所以正心诚意于饮食起居之闲，而由之以入
于圣贤之域，不但为举子而已，岂不美哉！然法制之
不可后者，亦既议而起之矣，惟诸君子相与坚守而
力持之，使义理有以博其心，规矩有以约其外。如是
而学者犹有不率，风俗犹有不厚，则非有司之罪，惟
诸君留意！